ΓΡΑΠΤΗ ΕΡΩΤΗΣΗ E-1469/96 υποβολή: Hiltrud Breyer (V) προς την Επιτροπή (12 Iουνίου 1996)

Θέμα: Γενετικές βλάβες λόγω της επιβάρυνσης των μεγαλουπόλεων με όζον

1. Πώς εξηγεί η Επιτροπή τις πρόσφατες επιστημονικές ανακαλύψεις του Εθνικού Παιδιατρικού Ιδρύματος του Μεξικού, βάσει των οποίων η ατμοσφαιρική ρύπανση και οι αυξημένες τιμές όζοντος στις πόλεις και τα αστικά κέντρα προκαλούν γενετικές βλάβες, οι οποίες είναι υπεύθυνες για την εμφάνιση καρκίνου σε παιδιά;

2. Με βάση τα τελευταία αυτά στοιχεία για τις γενετικές βλάβες λόγω των αυξημένων επιπέδων όζοντος, προτίθεται η Επιτροπή να διεξαγάγει ίδιες μελέτες στην ΕΕ;

3. Υπ' αυτές τις συνθήκες, δεν θα ήταν σκόπιμο να μειωθούν δραστικά οι επιτρεπόμενες τιμές του όζοντος;

4. Συμμερίζεται η Επιτροπή την άποψη της συντάκτριας της ερωτήσεως ότι, με βάση τα νέα αυτά δεδομένα, έχει ιδιαίτερη σημασία να μειωθούν τάχιστα οι περιβαλλοντικές επιβαρύνσεις και η ατμοσφαιρική ρύπανση στις πόλεις και τα αστικά κέντρα; Ποιά προγράμματα προτίθεται να προωθήσει η Επιτροπή για να επιταχύνει τη διαδικασία βελτίωσης της ποιότητας του αέρα;

5. Θα μπορούσε η Επιτροπή να παράσχει στη συντάκτρια της παρούσας ερωτήσεως έναν κατάλογο επιστημονικών ερευνών και μελετών σχετικά με τις επιδράσεις των υψηλών τιμών όζοντος επί του ανθρώπινου οργανισμού στην Κοινότητα;

Απάντηση της κας Bjerregaard εξ ονόματος της Επιτροπής (30 Ioυλίου 1996)

Η Επιτροπή συμμερίζεται τις ανησυχίες του Αξιότιμου Μέλους του Κοινοβουλίου σχετικά με τις δυσμενείς επιπτώσεις που έχουν στην υγεία η ρύπανση του αέρα και τα αυξανόμενα επίπεδα όζοντος, που πλήττουν ιδιαίτερα τις αστικές περιοχές.

1. Η Επιτροπή δεν γνωρίζει τα της μελέτης που διεξήγαγε το Εθνικό Παιδιατρικό Ινστιτούτο του Μεξικού, θα ενδιαφερόταν όμως ιδιαίτερα για έρευνες που εξετάζουν την σχέση δόσεως/αποτελέσματος μεταξύ των υψηλών επιπέδων όζοντος και των γονιδιακών μεταλλάξεων.

2. Η Επιτροπή δεν προτίθεται να δρομολογήσει μελέτες για την σχέση δόσεως/αποτελέσματος μεταξύ όζοντος και γονιδιακών μεταλλάξεων στον άνθρωπο. Ερευνητικές προτάσεις για την σχέση δόσεως/αποτελέσματος του όζοντος και των γονιδιακών μεταλλάξεων στον άνθρωπο μπορούν να υποβληθούν στην επόμενη πρόσκληση υποβολής προσφορών στα ερευνητικά προγράμματα.

3. Στο πλαίσιο της οδηγίας του Συμβουλίου 92/72/ΕΟΚ για τη ρύπανση του αέρα από το όζον ((ΕΕ αριθ. L 297, 13.10.1992. )) προβλέπεται η υποβολή, για το 1998, νέας προτάσεως για το όζον. Αυτή θα περιλαμβάνει, εφόσον κριθεί αναγκαίο, αυστηρότερα όρια. Τα τελευταία αυτά θα καθοριστούν αφού πραγματοποιηθεί εκτίμηση της ρύπανσης από το όζον σε ολόκληρη την Κοινότητα, βάσει ετησίων εκθέσεων και των συστάσεων της Παγκόσμιας Οργάνωσης Υγείας.

4. Η Επιτροπή υπέβαλε προσφάτως στο Συμβούλιο (18 Ιουνίου 1996), δύο προτάσεις που θα έχουν ως αποτέλεσμα τη σημαντική μείωση των προδρόμων του όζοντος ουσιών που εκπέμπονται κατά τις οδικές μεταφορές. Πρόκειται για προτάσεις οδηγιών του Ευρωπαϊκού Κοινοβουλίου και του Συμβουλίου σχετικά με ληπτέα μέτρα κατά της ρυπάνσεως του αέρα από εκπομπές από οχήματα με κινητήρα καθώς επίσης και για την ποιότητα των βενζινών και πετρελαίων ((CΟΜ(96)248. )). Όσον αφορά τη βιομηχανία, υιοθετήθηκε κοινή θέση από το Συμβούλιο για οδηγία του Συμβουλίου σχετικά με την ολοκληρωμένη πρόληψη και περιορισμό της ρύπανσης ((ΕΕ αριθ. C 165, 1.7.1995. )). Άλλες προτάσεις οδηγιών που θα αποβλέπουν στον περιορισμό των προδρόμων του όζοντος ουσιών, και οι οποίες θα ακολουθήσουν σύντομα, θα αφορούν οδηγία του Συμβουλίου για τους περιορισμούς στις εκπομπές οργανικών ενώσεων που δημιουργούνται από την χρήση οργανικών διαλυτών σε ορισμένες διεργασίες και βιομηχανικές εγκαταστάσεις, καθώς επίσης και αναθεώρηση της οδηγίας του Συμβουλίου 88/609/ΕΟΚ σχετικά με τον περιορισμό των εκπομπών ορισμένων ρύπων στον αέρα από μεγάλες εγκαταστάσεις καύσεως ((ΕΕ αριθ. L 336, 7.12.1988. )).

5. Κανένα ερευνητικό έργο σχετικό με την επίδραση των υψηλών επιπέδων όζοντος στην υγεία δεν εκτελείται σήμερα στο πλαίσιο των ερευνητικών προγραμμάτων Βιοϊατρική και υγεία, ή Περιβάλλον και κλίμα. Ωστόσο, η μελέτη των επιπτώσεων των περιβαλλοντικών παραγόντων (συμπεριλαμβανομένης της ποιότητας του αέρα) στην υγεία αποτελεί τμήμα του προγράμματος εργασίας των σχετικών ερευνητικών προγραμμάτων και ερευνητικών προτάσεων που μπορούν να υποβληθούν στην προσεχή πρόσκληση υποβολής προσφορών, τον Σεπτέμβριο του 1996.

Όσον αφορά μελέτες που συσχετίζουν την κακή ποιότητα του αέρα με δυσμενείς επιπτώσεις στην υγεία, παρακαλείται το Αξιότιμο Μέλος του Κοινοβουλίου να ανατρέξει στην απάντηση της Επιτροπής στη γραπτή ερώτηση Ε-1194/96 του κ. Howitt ((ΕΕ C 322 της 28.10.1996, σελ. 40. )), στην οποία επιχειρείται ανασκόπηση των μελετών και έργων που έχουν τύχει στηρίξεως από την Επιτροπή. Κατάλογος των εν λόγω έργων αποστέλλεται απευθείας στο Αξιότιμο Μέλος του Κοινοβουλίου και στην Γραμματεία του Κοινοβουλίου.